Pataky Albert vagyok 1962. május 17-én születtem Szigetváron. Teológiai tanulmányaimat 1980 és 1985 között a Szabadegyházak Lelkészképző Intézetében folytattam. Már tanulmányaim alatt Darányban végeztem gyülekezetvezetői szolgálatot. 1984-től Bakonycsernyén, 1993-tól Kiskőrösön, 2006-tól 2015-ig pedig Budapesten az Agapé Pünkösdi Gyülekezetben végeztem lelkipásztori szolgálatot. Az egyház közgyűlése 1994-ben elnökhelyettesnek, majd 2006-ban egyházelnöknek választott. Idén a negyedik ciklusra erősítettek meg az elnöki szolgálatban. Emellett hazai és nemzetközi egyházi szövetségek, ökumenikus szervezetek vezető testületeiben szolgálok.

1989-ben kötöttem házasságot Sztrida Gyöngyivel, Isten három gyermekkel ajándékozott meg bennünket. Feleségem és családom mindig nagy segítséget nyújtott, hogy a szolgálatomat betölthessem.

Egészen kis koromban határozott elhívást kaptam az igehirdetésre. Kora fiatal koromtól kezdve kiemelten fontos volt számomra a gyülekezet valamint az egyház lelki egészsége és egysége. Egyház alatt soha nem csak a miénket értettem, hanem Krisztus egész testét. Fő elhívásomnak tekintem, hogy minél több ember megismerje Jézus Krisztust és a vele való személyes kapcsolata megmaradjon. Egyházelnökként azon munkálkodom, hogy a hívők szeretetben való egysége győzze meg a világot arról, hogy Jézust az Atya küldte számunkra megváltónak. Feladatomnak tekintem ezért a hívők, a gyülekezetek és felekezetek közösségét építeni a misszió érdekében.